KOMMISSIONENS FORORDNING (EF) Nr. 2454/97 af 10. december 1997 om gennemførelsesbestemmelser til Rådets forordning (EF) nr. 2494/95 med hensyn til minimumsnormer for kvaliteten af HCPI-vægtninger (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2494/95 af 23. oktober 1995 om harmoniserede forbrugerprisindekser (1), særlig artikel 4 og artikel 5, stk. 3,

efter høring af Det Europæiske Monetære Institut, og

ud fra følgende betragtninger:

Hver medlemsstat skal i medfør af artikel 5, stk. 1, litra b), i forordning (EF) nr. 2494/95 udarbejde et harmoniseret forbrugerprisindeks (HCPI) fra og med indekset for januar 1997;

i Kommissionens forordning (EF) nr. 1749/96 (2) er der fastsat gennemførelsesbestemmelser til forordning (EF) nr. 2494/95;

yderligere gennemførelsesbestemmelser er nødvendige for at sikre HCPI'ernes sammenlignelighed samt for at bevare deres pålidelighed og relevans i overensstemmelse med artikel 5, stk. 3, i forordning (EF) nr. 2494/95; disse gennemførelsesbestemmelser bør fastlægges under størst mulig hensyntagen til omkostningseffektiviteten i overensstemmelse med artikel 13 i nævnte forordning;

i henhold til artikel 8, stk. 3, i forordning (EF) nr. 2494/95 skal HCPI'ernes vægtninger ajourføres så hyppigt, at sammenlignelighedskravet opfyldes; dette indebærer dog ikke en forpligtelse til at foretage undersøgelser af familiebudgetterne hyppigere end hvert femte år undtagen i de medlemsstater, i hvilke det konstateres, at ændringerne i forbrugsvanerne er så store, at det er nødvendigt med hyppigere undersøgelser; forbrugerprisindeksene, som HCPI'erne er baseret på, ajourføres med varierende hyppighed, hvilket kan medføre, at de heraf afledte HCPI'er ikke opfylder sammenlignelighedskravet i artikel 4 i nævnte forordning; det er nødvendigt at fastsætte et mål for manglende sammenlignelighed for at fastslå, hvilke vægtninger der skal ajourføres for at sikre sammenligneligheden;

i henhold til artikel 9 i forordning (EF) nr. 2494/95 skal HCPI'er være prisindeks af Laspeyres-typen; når de relative priser på de forskellige varer og tjenester svinger, kan forbrugernes udgiftsmønster ændres i et sådant omfang, at vægtningerne i den pågældende udgiftsgruppe og navnlig de tilgrundliggende mængder skal ajourføres for at sikre, at de er relevante;

i henhold til artikel 4 i forordning (EF) nr. 1749/96 udarbejdes HCPI'erne på en sådan måde, at prisændringer for en vare eller tjeneste, som har fået økonomisk betydning, er inkluderet;

medlemsstaterne bør ikke i medfør af nærværende forordning være forpligtet til at foretage nye statistiske undersøgelser;

de i denne forordning fastsatte foranstaltninger er i overensstemmelse med udtalelse fra Udvalget for Det Statistiske Program -

UDSTEDT FØLGENDE FORORDNING:

Artikel 1

Formål

Formålet med denne forordning er at sikre, at HCPI'er udarbejdes ved hjælp af vægtninger, som er tilstrækkeligt pålidelige og relevante til brug for internationale sammenligninger.

Artikel 2

Definition

I denne forordning forstås ved »vægtningsreferenceperioden« for HCPI'er den tolvmåneders forbrugs- eller udgiftsperiode, som er grundlag for beregningen af vægtningerne til udarbejdelse af det seneste HCPI-indekstal. For »delindeks« gælder definitionen i Kommissionens forordning (EF) nr. 2214/96 (3).

Artikel 3

Minimumsnormer for vægtninger

1. Medlemsstaterne udarbejder hver måned HCPI'er ved hjælp af vægtninger, som afspejler forbrugernes udgiftsmønster i en vægtningsreferenceperiode, som slutter højst syv år før december måned i det år, der går forud for det aktuelle år.

2. Hvert år foretager medlemsstaterne en evaluering af vægtningerne for at fastslå, om de er tilstrækkeligt pålidelige og relevante til at kunne opfylde sammenlignelighedskravet i artikel 4 i forordning (EF) nr. 2494/95. Evalueringen kan begrænses til vægtningerne i delindeksene eller hovedkomponenterne heri.

3. Ved denne evaluering kontrollerer medlemsstaterne, om der siden den aktuelle vægtningsreferenceperiode har været væsentlige ændringer i prisudviklingen i hver af HCPI's hovedindekskomponenter eller vedvarende markedsændringer inden for de enkelte grupper af hovedkomponenter.

4. Hvis det kan påvises, at de i stk. 3 nævnte ændringer skaber grundlag for ændringer i vægtningen, som vil ændre HCPI med mere end gennemsnitligt 0,1 procentpoint på årsbasis i forhold til året før, skal medlemsstaterne justere vægtningerne i HCPI i overensstemmelse hermed. Medlemsstaterne er ikke forpligtet til at tage hensyn til ændringer, der forekommer i en periode på to år, der slutter i december måned i året forud for evalueringen.

5. Justeringer, der foretages i henhold til stk. 4 gennemføres af medlemsstaterne senest i indekset for den januar måned, der følger efter evalueringsåret.

Artikel 4

Kvalitetskontrol

Medlemsstaterne indsender på Kommissionens (Eurostats) anmodning de fornødne oplysninger om de vægtninger, der anvendes til udarbejdelse af HCPI, herunder også oplysninger om den anvendte vægtningsreferenceperiode, resultatet af den årlige evaluering og de justeringer, som er foretaget, med henblik på at fastslå, om bestemmelserne i nærværende forordning er overholdt.

Artikel 5

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. december 1997.

På Kommissionens vegne

Yves-Thibault DE SILGUY

Medlem af Kommissionen

(1) EFT L 257 af 27. 10. 1995, s. 1.

(2) EFT L 229 af 10. 9. 1996, s. 3.

(3) EFT L 296 af 21. 11. 1996, s. 8.